*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*69. számú előterjesztés*

Bátaszék Város Önkormányzata Képviselő-testületének 2016. április 15-én,

14,00 órakor megtartandó **RENDKÍVÜLI** ülésére

*a „Bátaszék szennyvíztelep fejlesztése, Bátaszék, Báta szennyvízcsatornázás befejezése” című projekt megvalósításához kapcsolódó konzorciumi együttműködési megállapodás jóváhagyása*

|  |
| --- |
| **Előterjesztő:** dr. Bozsolik Róbert polgármester    **Készítette:** Skoda Ferenc jegyző    **Törvényességi ellenőrzést végezte:** -----------------  **Tárgyalja:**    -------------------- |

***Tisztelt Képviselő-testület!***

Az NFP Nemzeti Fejlesztési Programiroda Nonprofit Kft., (a továbbiakban: Társaság) valamint Önkormányzatunk *az Európai Unió vagy más nemzetközi szervezet felé vállalt kötelezettséggel összefüggő, a 2007-2013 programozási időszakban a Kormány által a nemzeti fejlesztési miniszter hatáskörébe utalt beruházások, valamint a 2014-2020 programozási időszakban a szennyvízelvezetési és -tisztítási, a hulladékgazdálkodási és az ivóvízminőség-javító beruházások megvalósításáról szóló 339/2014. (XII. 19.) Korm. rendeletben (a továbbiakban: Korm. rendelet)* foglaltak alapján, 2015. június 2. napján, Bátaszék szennyvíztelep fejlesztése, Bátaszék-Báta szennyvízcsatornázás befejezése céljából konzorciumi megállapodást kötött, melyet a képviselő-testület 147/2015.(VI.24.) önk.-i határozatával hagyott jóvá.

A Korm. rendelet 7. § (3) bekezdése valamint a konzorciumi megállapodás 5. a.) pontja alapján a Társaság – amely lényegében ellátja a beruházással kapcsolatos projekt­menedzsmenti feladatokat - a projektekkel összefüggésben kidolgozza a közbeszer­zé­­sek egységes lebonyolításának rendszerét és lebonyolítja a közbeszerzési eljárásokat.

Korábban a Társaság kezdeményezte, illetve kérte az önkormányzat felhatalmazását arra vonatkozóan, hogy a projekt megvalósításához szükséges árubeszerzés és építési beruházás keret-megállapodásos közbeszerzési eljárás(ok) lefolytatását, a nyertes ajánlattevő(k) kiválasztását követően, az önkormányzat nevében és annak javára a Társaság aláírja a keret-megállapodásos eljárás(ok) első szakaszát lezáró kivitelezési/vállalkozási keret­megállapodás(oka)t. Ezen felhatalmazást a képviselő-testület az 53/2016.-(III.30.) önk.-i határozatával elfogadta, a megállapodást a polgármester aláírta a Társaságnak megküldésre került.

A Társaság 2016. április 1-jén megküldte részünkre a szennyvízberuházással kapcsolatos projekt megvalósítására irányuló konzorciumi megállapodást. A március 30-i ülésen felvetődött, hogy – bár a közbeszerzést a Társaság folytatja le – a közbeszerzési eljárással kapcsolatos esetleges felelősségi szabályokat tartalmazza a végleges konzorciumi együttműködési megállapodás. Ez ügyben felvettük a kapcsolatot a projektmenedzserrel, Nagy László Zoltánnal, aki telefonon elmondta, hogy a megállapodás szövege végleges, azon változtatni nem lehet, a közbeszerzési törvény értelmében az eljárás lefolytatásáért amúgy is az eljárást lefolytató, tehát az NFP felel mindenért.

Időközben február 29-én megjelent a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozat, melyben a Kormány többek között elfogadta a határozat 2. melléklete szerint, az ott felsorolt projektek kiemelt projektként történő nevesítését. A Bátaszék-Bátai beruházás a 203. sor alatt a következők szerint jelent meg:

|  |  |  |  |  |  |  |  |
| --- | --- | --- | --- | --- | --- | --- | --- |
| **203.** | **KEHOP- 2.2.2.** | **Bátaszék szennyvíztelep fejlesztése, Bátaszék, Báta szennyvízcsatornázás befejezése** | **Bátaszék Város Önkormányzata és Báta Község Önkormányzata a 339/2014. (XII. 19.) Korm. rendelet szerint** | **0,77** | **0,09** | **Megtörtént 2015-ben** | **A beruházás keretében az érintett 2000 lakosegyenérték terhelést meghaladó kibocsátású szennyvízelvezetési agglomeráció megfelelő szennyvízkezelésének feltételei teljesülnek, annak érdekében, hogy a szennyvízközművel való lefedettség megközelítse a közműves ivóvízzel ellátott fogyasztók csaknem 100%-át. A projekttel szembeni szakmai elvárás, hogy Magyarország megfeleljen az uniós jogi követelményeknek a kijelölt határidőig.** |

Azaz a projekt indikatív támogatási összege 770.000.000.- (0,77 Mrd) Ft, a központi költségvetésből megtéríthető indikatív önerő 90.000.000.- (0,09 Mrd) Ft, ami azt jelenti, hogy az önkormányzatoknak a beruházáshoz önerőt nem kell hozzátenniük. (A projekt pontos pénzügyi paraméterei: 768.289.589 Ft uniós forrás, 40.436.294 Ft önerő, mely a központi költségvetésből kerül fedezésre.). **Ezen összegek nettóban értendőek!!!**

Ez egyben azt is jelenti, hogy a beruházással kapcsolatos ÁFA-t az önkormányzatoknak majd rendezniük kell. A projektmenedzserrel folytatott egyeztetés során arról tájékoztatott bennünket, hogy keresik annak lehetőségét, hogy az állam valamilyen likvid forrást találjon e kérdés megoldására. A másik lehetőség, hogy az önkormányzatok ezt megelőlegezik, hiszen az ÁFA visszaigényelhető. Ez egyrészt likviditási gondot okozhat, másrészt költségei lennének, mellyel ebben az esetben számolni kell

**Emlékeztetőül a beruházás pénzügyi és műszaki paraméterei:**

Tervezett bekerülési költség: 808.725.883.- Ft (nettó)

|  |  |
| --- | --- |
| gerinccsatorna építés | 5623 m |
| bekötővezeték építés | 2278 m |
| új házi nyomóvezeték építés | 872 m |
| új házi átemelő építés | 29 db |
| új házi bekötés | 362 db |
| új hálózati átemelő építése | 8 db |
| légszívó szelepek építése | 25 db |
| szennyvízátemelő rekonstrukció | 1 db |
| szennyvíztisztító telep rekonstrukció | 1 db |

Bátaszék: Gauzer telep, Orbánhegyi út, Bátaszék-Lajvér (Hegyalja utca, Gubachegyi út, Völgy utca), Bátaszék-Kövesd (Fő utca, Svábhegy utca)

Báta: Fő utca, Széchenyi utca, Dankó Pista utca, Bercsényi utca, Kálmán köz, Ady Endre utca, Jókai köz

Fentiek alapján kérem a Tisztelt Képviselő Testületet, hogy az alábbi határozati javaslat elfogadásával szíveskedjenek jóváhagyni a konzorciumi együttműködési megállapodást:

**H a t á r o z a t i j a v a s l a t :**

**a „Bátaszék szennyvíztelep fejlesztése, Bátaszék, Báta szennyvízcsatornázás befejezése” című projekt megvalósításához kapcsolódó konzorciumi együttműködési megállapodás jóváhagyására**

Bátaszék Város Önkormányzatának Képviselő-testülete a „Bátaszék szennyvíztelep fejlesztése, Bátaszék, Báta szennyvízcsatornázás befejezése” című projekt megvalósítása érdekében kötendő konzorciumi együttműködési megállapodást a határozat melléklete szerinti tartalommal elfogadja, és felhatalmazza a város polgármestertét, annak az önkormányzat nevében történő aláírására.

*Határidő:* 2016. április 20. és 30.

*Felelős:* Skoda Ferenc jegyző

(a határozat megküldéséért) és

dr. Bozsolik Róbert polgármester

(a megállapodás aláírásáért)

*Határozatról értesül:* NFP Nemzeti Fejlesztési Programiroda

Nonprofit Kft

Báta Község Polgármestere

Bátaszéki KÖH városüz. iroda

Bátaszéki KÖH pénzügyi iroda

irattár